C 125/314
LT
Europos Sąjungos oficialusis leidinys
2023 4 5
2022 m. rugsėjo 14 d., trečiadienis (91)
didesnė vartotojų apsauga turėtų būti užtikrinta visiems vartotojams suteikiant galimybę naudotis veiksmingais, nepriklausomais neteisminio ginčų sprendimo mechanizmais, pvz., kreiptis į energetikos ombudsmeną, vartotojų instituciją arba reguliavimo instituciją.
Todėl valstybės narės turėtų nustatyti greitas ir veiksmingas skundų nagrinėjimo procedūras;
(92)
turėtų būti pripažintas ir aktyviai remiamas atsinaujinančių išteklių energijos bendrijų pagal ▌Direktyvą (ES) 2018/2001 ir piliečių energetikos bendrijų pagal Direktyvą (ES) 2019/944 įnašas siekiant Europos žaliojo kurso ir 2030 m. klimato srities tikslo įgyvendinimo plano tikslų.
Todėl valstybės narės turėtų apsvarstyti atsinaujinančių išteklių energijos bendrijų ir piliečių energetikos bendrijų vaidmenį ir jas skatinti.
Tos bendrijos gali padėti valstybėms narėms vietos lygmeniu įgyvendinti principą „svarbiausia – energijos vartojimo efektyvumas“, didindamos energijos vartojimo efektyvumą vietos ar namų ūkių lygmeniu, taip pat viešuosiuose pastatuose, bendradarbiaujant su vietos valdžios institucijomis.
Jos gali įgalinti ir įtraukti vartotojus ir sudaryti sąlygas tam tikroms namų ūkių vartotojų grupėms, be kita ko, kaimo, atokiose vietovėse ir atokiausiuose regionuose, dalyvauti energijos vartojimo efektyvumo projektuose ir intervencinėse programose, dažnai suderinant tokius veiksmus su investicijomis į atsinaujinančiųjų išteklių energetiką.
Energetikos bendrijoms taip pat tenka svarbus vaidmuo šviečiant piliečius ir didinant jų informuotumą apie priemones, kurių jie gali imtis, kad sutaupytų energijos.
Jei jas tinkamai remia valstybės narės, energetikos bendrijos gali padėti kovoti su energijos nepritekliumi palengvindamos energijos vartojimo efektyvumo projektų įgyvendinimą, mažindamos energijos suvartojimą ir tiekimo tarifus.
Valstybės narės turėtų pašalinti nereikalingas kliūtis ir užtikrinti, kad kurti energetikos bendrijas būtų patrauklu.
Visų lygmenų viešojo administravimo institucijos turėtų būti tinkamai mokytos šiuo klausimu;
(92a)
ilgalaikių elgsenos energijos vartojimo srityje pokyčių galima pasiekti įgalinant piliečius.
Energetikos bendrijos gali padėti sumažinti suvartojamą energijos kiekį ilgalaikiu laikotarpiu, visų pirma namų ūkiuose, ir padidinti tvarias piliečių ir mažų įmonių investicijas.
Valstybės narės, skirdamos paramą bendrijų energetikos projektams ir organizacijoms, turėtų suteikti galių piliečiams imtis tokių veiksmų;
(93)
turėtų būti pripažinta, kad vieno langelio principu veikiančios įstaigos ar panašios struktūros gali įnešti savo įnašą kaip mechanizmai, galintys sudaryti sąlygas įvairioms tikslinėms grupėms, įskaitant piliečius, MVĮ ir valdžios institucijas, rengti ir įgyvendinti projektus ir priemones, susijusius su perėjimu prie švarios energijos.
Vieno langelio principu veikiančių centrų indėlis gali būti labai svarbus pažeidžiamiausiems vartotojams, įskaitant moteris, atsižvelgiant į jų įvairovę, ir vienišas motinas ar tėvus, nes tokie centrai galėtų būti paprastesnis, patikimas ir prieinamas informacijos apie energijos vartojimo efektyvumo didinimą šaltinis.
Tas įnašas gali būti techninių, administracinių ir finansinių konsultacijų ir pagalbos teikimas, būtinų administracinių procedūrų ar prieigos prie finansų rinkų palengvinimas arba pagalba susiorientuoti nacionalinės ir Europos teisės sistemoje, įskaitant viešojo pirkimo taisykles bei kriterijus ir ES taksonomiją;
(94)
Komisija turėtų peržiūrėti savo priemonių, skirtų platformų ar forumų kūrimui remti, poveikį, pasitelkdama, be kita ko, Europos socialinio dialogo įstaigas, propaguojančias energijos vartojimo efektyvumo mokymo programas, ir prireikus siūlyti papildomas priemones.
Komisija taip pat turėtų skatinti Europos socialinius partnerius dalyvauti diskusijose dėl energijos vartojimo efektyvumo, ypač pažeidžiamų vartotojų ir galutinių naudotojų, įskaitant energijos nepriteklių patiriančius vartotojus;
(95)
įgyvendinant Europos žaliąjį kursą labai svarbu, kad pertvarka siekiant iki 2050 m. užtikrinti Sąjungos poveikio klimatui neutralumą būtų teisinga.
Europos socialinių teisių ramstyje, kurį 2017 m. lapkričio 17 d. bendrai paskelbė Europos Parlamentas, Taryba ir Komisija, energetika priskiriama prie pagrindinių paslaugų, kurias gauti turi teisę kiekvienas.
Asmenims, neturintiems galimybių naudotis tokiomis paslaugomis, turi būti taikomos paramos priemonės (45), ypač augant infliacijai ir labai didėjant energijos kainoms;
(45)
ESTR 20 principas „Galimybė naudotis pagrindinėmis paslaugomis“: https://ec.europa.eu/commission/priorities/deeper-and-fairereconomic-and-monetary-union/european-pillar-social-rights/european-pillar-social-rights-20-principles_lt